Два /кило/метра социална дистанция

Дистанционната форма на обучение е големият урок, който всички овладяваме – и учители, и ученици. Овладяваме го в движение, по пътя на пробите и грешките, по пътя на педагогическата рутина, по пътя на дигиталните умения, и най-вече – по утъпкания път на възрожденската мисия на учителя. Двата метра социална дистанция понякога се оказват два километра, страшно трудни за преодоляване, но когато стигнеш до края – там виждаш две очи, пълни с благодарност и чуваш благородното: „Благодаря ви господине /госпожо/! Пазете се!”

Замисляме ли се, че синхронното обучение, в Тиймс например, е повече индивидуална работа с всеки ученик, отколкото класно-урочна? Че там уроците започват с „Как сте?” и завършват с „Бъдете здрави!” Че учениците ви виждат най-напред като приятел, над когото виси невидимата заплаха на коронавируса, а после като преподавател. Че в общуването чрез мишката и клавишите трябва да преодоляваш непреодолимото – социалната изолация и психическата стагнация. Че твоят глас днес е двойно по-важен – и като проповедник на знания, и като лекар на душата.

Модерно е сега да се говори за целеви групи и работата с тях. Само един пример от преподавателската работа в ПГОТ „Св. Иван Рилски” – Перник. Ученичка пише във вайбър:”Господине /госпожо/, не мога да изпълня задачата, която сте ни изпратили, защото нямам домашен компютър и интернет на телефона. Когато мама се върне довечера от работа, ще опитам от нейния телефон. Извинявайте!” И когато по някое време вечерта чуеш познатия сигнал на вайбър- съобщението и видиш :”Господине /госпожо/, изпратих ви задачата, кажете ми справила ли съм се?”, ти вече отговаряш, без да си я прочел :”Да, моето момиче, справила си се чудесно!”

Така се справяме в нашата целева група. Може бе не чудесно, но при всички случаи по възрожденски отговорно. Защото трябва да опазим от вируси стремежа към знания. И да стопим километрите социална дистанция, за да застанем после очи в очи и да си кажем простичко: ”Справихме се!”